Solbakken: - Håper fornuften seirer
- Vi finner det vanskelig å spille så nære tragiske hendelser, sier Solbakken til VG. Neste uke spiller FCK om avansement i Champions League når de møter Dnipro Dnipropetrovsk i tredje kvalifiseringsrunde. Det ukrainske laget har hjemmebane - men FC København ønsker ikke å spille i Ukraina slik situasjonen er nå. Torsdag i forrige uke ble et fly fra Malaysia Airlines skutt ned over ukrainsk territorium, og 298 personer omkom i tragedien. Sikkerhetssituasjonen i Ukraina er av det danske utenriksdepartementet beskrevet som ustabil. De har ikke frarådet FCK å reise til Dnipropetrovsk foreløpig, men ifølge Ekstra Bladet kan situasjonen i området endre seg raskt.I helgen ga UEFA grønt lys til at kampen kunne spilles på Dnipro Dnipropetrovsks hjemmebane i det sørøstlige Ukraina, men FCK har kontaktet UEFA og bedt om endring, med grunnlag i sikkerhetssituasjonen. Stedet hvor det ukrainske laget spiller sine hjemmekamper ligger for øvrig kun omtrent 30 mil fra stedet hvor det malaysiske flyet ble skutt ned i forrige uke. Situasjonen i Ukraina har skapt store utfordringer for Solbakken og co. - Vi har vanskeligheter med å finne noen som vil fly oss dit, og også med å finne noen som vil forsikre oss, sier han.Ingen skandinaviske flyselskaper, verken i rute eller charter, vil fly FCK til Dnipropetrovsk. - Disse utfordringene har vi bedt UEFA om å forholde seg til. Slik det er nå, kommer vi oss ikke av gårde. Vi har også gjort dem oppmerksomme på at vi er i en tett dialog med det danske utenriksdepartementet, som følger situasjonen, sier klubbens presse- og kommunikasjonssjef, Christian Wolny ifølge danske Avisen. UEFA har ennå ikke kommet med noen kontrabeskjed når det gjelder hvor kampen skal spilles. Solbakken og FCK må dermed avvente. - Kommer dere til å nekte å reise, selv om UEFA ikke endrer sin avgjørelse? - Vi håper fornuften seirer, sier Solbakken.
Ståle Solbakken (46) venter fremdeles på at UEFA skal bestemme seg for om FCK må spille Champions League-kamp i Ukraina neste uke.